cyanic-selkie/wikianc huggingface dataset:
Frantscha
Litteratura
Impurtants auturs dal 20avel tschientaner èn Marcel Proust, André Gide, Louis-Ferdinand Céline, Albert Camus e Jean-Paul Sartre, en pli ils dramatichers Jean Giraudoux, Jean Cocteau ed Eugène Ionesco. Antoine de Saint-Exupéry ha scrit il Pitschen Prinzi ch’è restà fin oz ina da las ovras las pli populars tant tar uffants sco er tar creschids. Da nagin auter pajais han uschè blers auturs gudagnà fin oz il Premi Nobel da litteratura.
Art figurativ
L’art franzos ha enconuschì sur lung temp in svilup ch’è stà segnà da las tendenzas europeicas generalas. Dal temp da la renaschientscha prevalevan surtut las influenzas da l’art talian e flam. En il 17avel e 18avel tschientaner èn sa fatgs valair en Frantscha Jean Fouquet (renaschientscha) sco er Nicolas Poussin e Claude Lorrain (baroc). I suondan il rococo cun Antoine Watteau, François Boucher e Jean-Honoré Fragonard ed il stil neoclassic da la Revoluziun franzosa cun Jacques-Louis David.
En il 19avel tschientaner èn da numnar Théodore Géricault ed Eugène Delacroix (romanticissem) sco er Camille Corot, Gustave Courbet e Jean-François Millet (realissem, natiralissem). Ils pli enconuschents impressiunists da la segunda mesadad dal 19avel tschientaner èn stads Camille Pissarro, Édouard Manet, Edgar Degas, Claude Monet ed Auguste Renoir, suandads da Paul Cézanne, Paul Gauguin, Toulouse-Lautrec, Georges Seurat e dals fauvists Henri Matisse, André Derain e Maurice de Vlaminck.
Architectura
Ils pli vegls fastizs architectonics en Frantscha han laschà enavos ils Romans, e quai surtut en la Frantscha dal Sidost (p.ex. l’amfiteater da Nîmes u la Pont du Gard). Suenter il declin dal domini roman èn l’emprim vegnids erigids nagins edifizis che fissan sa conservads fin oz. Dal temp medieval èn surtut sa mantegnids edifizis sacrals (sco il battisteri Saint-Jean dal temp dals Carolings), baselgias en il stil roman (p.ex. St-Sernin de Toulouse, Ste-Foy de Conques u Ste-Marie-Madeleine de Vézelay) e baselgias en il stil gotic (p.ex. la catedrala da Beauvais). Daspera han ins erigì citads-fortezza sco Carcassonne u Aigues-Mortes.
Cura che la renaschientscha è er sa fatga valair en Frantscha, han ils architects franzos interpretà questa furma d’art en lur moda ed han erigì en l’entir pajais numerus chastels. Il chastè Ancy-le-Franc è restà il sulet exempel ch’è vegnì erigì dal tuttafatg tras Talians. Dal temp da l’absolutissem è il baroc classicistic daventà il stil dominant; quel serviva a simbolisar la pussanza dal retg. Tar ils pli impurtants edifizis da quell’epoca tutgan il Louvre ed il chastè da Versailles; quels han er figurà sco model per edifizis a l’exteriur, per exempel il chastè da Sanssouci a Potsdam sper Berlin. Il progress tecnic ha lubì d’eriger edifizis sco il Panthéon ch’ha duvrà per lez temp fitg pauc material da construcziun en relaziun cun il spazi che l’edifizi enzuglia.
En il temp suenter la Revoluziun franzosa ha dominà il classicissem ch’è segnà d’in’architectura reservada, disciplinada ed eleganta. Exempels furman l’Arc de Triomphe u la baselgia La Madeleine a Paris. Il 1803 han ins fundà l’Académie des Beaux-Arts. L’architectura franzosa è vegnida imitada en numerus pajais, surtut en ils Stadis Unids. A medem temp han ins introducì en Frantscha novas materialias da construcziun. Igl èn vegnids erigids monuments sco la Tur d’Eiffel u il martgà central Les Halles a Paris; a medem temp han ins cumenzà a restaurar monuments architectonics.
A l’entschatta dal 20avel tschientaner è l’emprim sa fatg valair il jugendstil, dal qual è spert sa sviluppà en Frantscha l’art déco. Da quests stils dattan fin oz perditga numerusas entradas da staziuns da metro a Paris sco er il Théâtre des Champs-Élysées. Il stil internaziunal, il qual è surtut segnà da Le Corbusier, sa distingua tras furmas geometricas senza ornaments; in exempel è la Villa Savoye. Suenter la Segunda Guerra mundiala èn intgins edifizis da prestige en Frantscha vegnids construids per l’emprima giada tras architects da l’exteriur, sco il Centre Pompidou u la piramida en il Louvre. Tar las pli novas ensainas architectonicas tutgan l’Institut du monde arabe e la Bibliothèque Nationale François Mitterrand.
Musica
thumb|200px|Daft Punk La musica franzosa ha cuntanschì en il baroc in’emprima fluriziun cun cumponists sco Jean-Baptiste Lully, Marc-Antoine Charpentier (17avel tschientaner), François Couperin, Jean-Philippe Rameau (18avel tschientaner), Hector Berlioz, Charles Gounod e Georges Bizet. La musica franzosa classica vala però sco orientada fermamain a la tecnica ed a las furmas. La transiziun a la moderna, tant ord vista sociopolitica sco er musicala, represchenta il meglier Debussy; ulteriurs cumponists da muntada furman en quest’epoca Maurice Ravel ed Erik Satie ch’han omadus lavurà a moda experimentala. Il cumenzament da l’avantgarda en la musica è colliada cun la Groupe des Six. La figura centrala da la musica contemporana furma Pierre Boulez.
Dapi l’entschatta dal 20avel tschientaner è la musica populara sa fatga valair adina dapli. Il gener indigen il pli enconuschent furma il chanson, in gener da chanzun che sa concentrescha fermamain sin il text. Tar ils pli impurtants artists dal chanson tutgan Charles Trenet, Édith Piaf, Gilbert Bécaud, Boris Vian, Georges Brassens, Charles Aznavour ed Yves Montand. Suenter la fin da l’Emprima Guerra mundiala ha er il jazz cumenzà ad influenzar la musica franzosa; artists sco Django Reinhardt e Stéphane Grappelli han cuntanschì renum mundial en quest gener.
Entaifer la musica da rock e pop han per exempel Daft Punk ed Étienne de Crécy marcà il french house, Gotan Project è in precursur da l’uschenumnà electrotango e St Germain cumbineschan jazz e house. In enconuschent represchentant da la musica dad ambient è Air. Er il rap è vegnì adattà a las relaziuns franzosas; il pli enconuschent represchentant da la scena da hip-hop franzosa è MC Solaar.
Stils da musica derasads a nivel regiunal èn la musica bretona cun artists sco Alan Stivell u la musica corsa cun bands sco I Muvrini. Numerus artists africans e dal Magreb vivan e lavuran en Frantscha; uschia datti per exempel ina viva scena da raï e numerusas occurrenzas cun musica africana.
Ils tschintg musicists franzos ch’han vendì tranter il 1955 ed il 2009 las pli bleras plattas en Frantscha èn stads Claude François, Johnny Hallyday, Sheila, Michel Sardou e Jean-Jacques Goldman. ‹Samedi soir sur la Terre› da Francis Cabrel è cun bundant quatter milliuns exemplars vendids l’album d’in musicist franzos ch’ha gì il pli grond success en sia patria.
Film
La Frantscha vala sco lieu da naschientscha dal film. L’onn 1895 han ils frars Lumière manà tras a Paris l’emprima projecziun da film commerziala. Industrials sco Charles Pathé e Léon Gaumont han investì grondas summas en la tecnica e realisaziun da films, uschia ch’interpresas franzosas dominavan da quel temp il martgà mundial. A Paris existivan l’onn 1907 gia dapli che 100 hallas da represchentaziun, en l’entira Frantscha eran quai il 1920 dapli che 4500. Suenter l’erupziun da l’Emprima Guerra mundiala èn numerus cineasts emigrads en ils Stadis Unids; quai sco er il fatg che la Frantscha n’ha a l’entschatta betg introducì la tecnica dal film sonor, ha gì per consequenza ch’il center da la producziun da film è sa spustà pli e pli en ils Stadis Unids.
Ils onns 1930 valan sco l’epoca dad aur dal film franzos. La crisa economica ha pretendì da quel temp budgets plitost bass; giuvens reschissurs sco Jean Renoir, René Clair e Marcel Carné e stars sco Jean Gabin, Pierre Brasseur ed Arletty han realisà ovras fitg creativas e per part er fitg politicas (realissem poetic). Er suenter l’erupziun da la Segunda Guerra mundiala ha il film prosperà vinavant; malgrà l’economia da stgarsezza, censura ed emigraziun èn vegnids realisads radund 220 films che sa concentreschan surtut sin l’estetica da quai che vegn mussà.
Suenter il 1945 ha la regenza franzosa prendì en mira da puspè etablir l’industria da film. Ins ha fundà il Festival da film da Cannes e per rumper la dominanza dal film american èn vegnidas fixadas quotas. En ils onns 1950 èn surtut vegnidas realisadas versiuns cinematograficas d’ovras litteraras, e quai cun drizzar ina speziala attenziun sin la qualitad; il 1956 – cun l’apparientscha d’in nov star, Brigitte Bardot, – han ins alura scuvert la sexualitad feminina per il film.
La nouvelle vague ch’è vegnida purtada a partir da la fin dals onns 1950 d’ina giuvna generaziun da reschissurs sco Jean-Luc Godard, François Truffaut, Jacques Rivette, Claude Chabrol e Louis Malle, ha purtretà antieroxs, tematisà lur vita interna, fatg films plain tempo e cun finiziun averta. Novas tecnicas han pussibilità ina nova estetica e lubì a mez profis da realisar films a basa d’in pitschen budget. La creativitad da la nouvelle vague ha gì grond’influenza a nivel internaziunal, quai ch’è anc vegnì promovì cun endrizzar ils Cinémas d’art et d’essai. Popularitad han er cuntanschì protagonists da divers films da la nouvelle vague sco Jean-Pierre Léaud e Jean-Paul Belmondo. L’onn 1968 ha manà en il film franzos ad ina cesura, da la quala èn resultads films politics ed ina ferma preschientscha da las dunnas.
Durant ils onns 1980 ha la nova regenza socialistica investì fermamain en la cultura; ils budgets per la producziun da films èn creschids, entant ch’ins ha empruvà a medem temp da cumbatter la predominanza americana. Da quel temp èn vegnidas realisadas versiuns cinematograficas da classichers da la litteratura. Parallelamain è sa sviluppà il moviment dal cinéma du look nunpolitic, en il qual las colurs, las furmas ed il stil surcuvrivan l’acziun sco tala.
Cuschina
La cuschina franzosa vala dapi l’entschatta dal temp modern sco ina da las cuschinas naziunalas las pli influentas en l’Europa. Ella è enconuschenta tant per sia qualitad sco er per sia multifariadad. Il mangiar furma en Frantscha in’impurtanta part da la vita quotidiana e la tgira da la cuschina vegn considerada sco part indispensabla da la culturala naziunala. Il ‹past gastronomic dals Franzos› è vegnì approvà il 2010 da l’UNESCO sco bain cultural mundial immaterial.
Sport
thumb|210px|Tour de France L’onn 1958, sut Charles de Gaulle ed il minister Maurice Herzog, han ins creà in Ministeri per giuventetgna e sport. Quai ha manà ad in grond svilup tant en il sport da massa sco er en il sport d’elita. Cuntrari a la situaziun en blers auters pajais europeics na furma il ballape betg il numer in incontestà tranter ils sports. L’interess per il ballape dependa fermamain da las prestaziuns da las squadras franzosas a nivel internaziunal. Sco liom che creescha identitad vala surtut la squadra naziunala (Équipe Tricolore, en Frantscha per ordinari be les Tricolores). Sias partidas a chasa gioga quella per ordinari en il Stade de France a Saint Denis sper Paris. Il 1998 ha gì lieu en Frantscha il campiunadi mundial da ballape. Il 2016 ha la Frantscha manà tras per la terza giada suenter il 1960 ed il 1984 il campiunadi europeic da ballape.
Tuttina popular sco ballape è il rugby. Surtut en las regiuns dal sid e sidvest è il rugby per lunschor il sport il pli popular. La squadra naziunala vegn numnada dals fans Les Bleus – in num ch’è pli tard er vegnì duvrà per la squadra da ballape – e furma ina da las meglras squadras da rugby dal mund.
Ulteriurs sports populars èn il ciclissem (surtut il fanadur durant la Tour de France che dura trais emnas), il tennis (French Open), l’atletica leva, la furmla 1, pétanque, judo, ballamaun, ballabasket ed il sport da skis alpin.
En Frantscha èn vegnids realisads pliras giadas ils gieus olimpics: ils gieus da stad il 1900 e 1924 a Paris; ils gieus d’enviern a Chamonix 1924, Grenoble 1968 ed Albertville 1992.
Dis da festa
Sper ils dis da festa catolics e seculars (prim da matg) vegnan festegiads ils suandants dis commemorativs:
Ueberstorf
Ueberstorf è ina vischnanca svizra en il chantun Friburg en il district Sense.
Saint-Barthélemy
Saint-Barthélemy è ina vischnanca svizra en il chantun Vad en il district Gros-de-Vaud.
Doubs
Doubs po sa referir a:
Epauvillers
Epauvillers e ina fracziun da la vischnanca Clos du Doubs dal chantun Giura en il district Porrentruy.
Goumoens-le-Jux
Goumoens-le-Jux è ina vischnanca svizra en il chantun Vad en il district Gros-de-Vaud.
Franches-Montagnes (district)
Il District Franches-Montagnes (franzos: District des Franches-Montagnes; tudestg: Bezirk Freiberge) è in district dal chantun Giura.
Romont (FR)
Romont è ina citad svizra en il chantun Friburg en il district Glâne.
Oulens-sous-Echallens
Oulens-sous-Echallens è ina vischnanca svizra en il chantun Vad en il district Gros-de-Vaud.
Cunter en il Partenz
Cunter en il Partenz (, tudestg ed uffizialmain Conters im Prättigau) è ina vischnanca politica en il. Ella sa chatta en il circul Küblis en il district distric Partenz/Tavau.
Epiquerez
Epiquerez e ina fracziun da la vischnanca Clos du Doubs dal chantun Giura en il district Porrentruy.
Goumois
Goumois e ina fracziun da la vischnanca Saignelégier svizra dal chantun Giura en il district Franches-Montagnes.
Etagnières
Etagnières è ina vischnanca svizra en il chantun Vad en il district Gros-de-Vaud.
Lajoux
Lajoux e ina vischnanca svizra dal chantun Giura en il district Franches-Montagnes.
Montfaucon (JU)
Montfaucon e ina vischnanca svizra dal chantun Giura en il district Franches-Montagnes.
Tentlingen
Tentlingen è ina vischnanca svizra en il chantun Friburg en il district Sense.
Villars-le-Terroir
Villars-le-Terroir è ina vischnanca svizra en il chantun Vad en il district Gros-de-Vaud.
Fideris
Fideris (rumantsch, istoric: Fadrein) è ina vischnanca svizra en il. Ella fa part dal circul Jenaz en il district Partenz/Tavau.
Assens
Assens è ina vischnanca svizra en il chantun Vad en il district Gros-de-Vaud.
Brione sopra Minusio
Brione sopra Minusio (abrevià Brione s/M) è ina vischnanca politica svizra en il. Ella è situada en il circul Navegna dal district Locarno.
Geografia
La vischnanca è situada sur Minusio sin la spunda cun vista sin il Lago Maggiore.
Bioley-Orjulaz
Bioley-Orjulaz è ina vischnanca svizra en il chantun Vad en il district Gros-de-Vaud.
Küblis
Küblis (rumantsch, istoric: Cuvlignas) è ina vischnanca politica en il en Svizra. Ella fa part dal circul omonim en il district Partenz/Tavau.
Doubs (flum)
thumb|Il Doubs en il [[Lac des Brenets]] thumb|Il Doubs en [[Saint-Ursanne]] thumb|Ils Gorges du Doubs
Eclagnens
Eclagnens è ina vischnanca svizra en il chantun Vad en il district Gros-de-Vaud.
Thun
Thun è ina citad svizra en il center da la part sura bernaisa.
Goumoens-la-Ville
Goumoens-la-Ville è ina vischnanca svizra en il chantun Vad en il district Gros-de-Vaud.
Theo Candinas
Theo Candinas (* 19 da december 1929 a Surrein, vischnaunca da Sumvitg; † 1. d'avrel 2020) ei in scribent e schurnalist romontsch.
Schmitten (FR)
Schmitten è ina vischnanca svizra en il chantun Friburg en il district Sense.
Theo Candinas
Vita ed ovra
Theo Candinas ei fegl d'in pur e scolast. El ei naschius ils 19 da december 1929 a Surrein. Suenter la patenta da scolast primar ha el fatg studis alla universitad da Friburg, Paris e Perugia ed ha instruiu denter auter treis decennis e miez alla scola secundara ed alla scola mercantila per giuvnas dil marcau da Cuera. Dapi 1991 viva el a Surrein ed el Tessin sco scribent e schurnalist. En siu engaschament public cultural eis el staus denter auter redactur dalla Talina, dallas Novas litteraras dils scribents romontschs, da Welt im Wort dall'uniun dils scribents svizzers, suprastont e president dall'Uniun da scripturas e scripturs romontschs, suprastont e vicepresident dalla Ligia Romontscha, president dil cussegl da scola dil Seminari da mussadras romontschas e scolast da romontsch en quei Seminari.
Theo Candinas ha entschiet a scriver poesias gia sco scolar dalla scola primara e secundara. Sia vasta ovra litterara publicada cumpeglia ils geners da prosa, lirica, dramatica, cabaret, giugs auditivs ed in libret per in film. En numerus referats, en lecziuns e prelecziuns en ed ord la Svizra ha Theo Candinas purtau il messadi da nies lungatg e da nossa cultura ed ei vegnius undraus denter auter duas gadas cun in premi da reconuschientscha dalla Fundaziun svizra Schiller, cun in premi da reconuschientscha culturala dil cantun Grischun e sco commember d'honur dalla Romania.
Soubey
Soubey e ina vischnanca svizra dal chantun Giura en il district Franches-Montagnes.
Muriaux
Muriaux e ina vischnanca svizra dal chantun Giura en il district Franches-Montagnes.
Köniz
Köniz è ina vischnanca politica svizra en il chantun Berna. Ella appartegna era al circul Bern (Berna).
Saint-Brais
Saint-Brais e ina vischnanca svizra dal chantun Giura en il district Franches-Montagnes.
Orselina
Orselina è ina vischnanca politica svizra en il chantun Tessin che appartegna ad in circul ed in district cun il num Locarno.
Zumholz
Zumholz è ina vischnanca svizra en il chantun Friburg en il district Sense.
Costa Rica
thumb|right|150px|Bandiera dalla Costa Rica thumb|right|150px|Uoppen dalla Costa Rica Costa Rica (spagnol per "costa reha"; num ufficial en spagnol República de Costa Rica)) ei in stadi ell'America centrala, che cunfinescha el nord cun Nicaragua ed el sid cun Panama. La tiara ha ina costa caribica ed ina pacifica e quenta sco ina dallas tiaras pli progressivas dall'America latina. Aschia ei l'armada gia els onns 50 vegnida abolida adabien da projects d'educaziun e da sanadad, tgei ch'ei propi da sentir.
La tiara gudogna leutier passa 90 % dil basegns d'energia cun fontaunas regenerativas ed il turissem ecologic vegn era promovius ferm. Bunamein in tierz dalla surfatscha dalla tiara, che constat aschia ni aschia per gronda part da natira, ei protegida.
En cuntrast tier autras tiaras ella regiun, ei Costa Rica dapi ils onns 50 ina democrazia constanta ed ei dapi lu schurmegiada da problems sozials, uiaras burgaisas e dictaturas ch'ei ha dau en tiaras vischinontas. Perviada conflicts anteriurs en talas tiaras vischinontas, ha Costa Rica declarau 1983 la "neutralitad eterna ed activamein nunarmada" e vegn perquei era numnau la "Svizra dall'America centrala".
Luzein
Luzein è ina vischnanca politica en il en Svizra. Ella sa chatta en il circul cun il medem num en il district Partenz/Tavau.
Vuarrens
Vuarrens è ina vischnanca svizra en il chantun Vad en il district Gros-de-Vaud.
La Chaux-des-Breuleux
La Chaux-des-Breuleux e ina vischnanca svizra dal chantun Giura en il district Franches-Montagnes.
Col du Pillon
Il Col du Pillon è in pass da muntogna da 1546 m.s.m. dal chantun Vad en la Svizra. Il pass maina da Les Diablerets en Ormont-Dessus ad Gsteig en il Saanental.
Montfavergier
Montfavergier e ina vischnanca svizra dal chantun Giura en il district Franches-Montagnes.
Les Pommerats
Les Pommerats è ina vischnanca svizra dal chantun Giura en il district Franches-Montagnes.
Penthéréaz
Penthéréaz è ina vischnanca svizra en il chantun Vad en il district Gros-de-Vaud.
Les Genevez
Les Genevez e ina vischnanca svizra dal chantun Giura en il district Franches-Montagnes.
Bienna
thumb|Logo Bienna (uffizialmain Biel/Bienne, tudestg Biel, franzos Bienne, talian Bienna, tudestg bernais Bieu [bieu]) è davos Berna la segund gronda citad dal chantun Berna ed uffizialmain la pli gronda citad bilingua (tudestg e franzos) da la Svizra. Cun 50'852 abitants è ella sin il 10avel plaz en la glista da las pli grondas citads svizras. En la regiun gronda da Bienna abitan var 90'000 persunas
Les Enfers
Les Enfers e ina vischnanca svizra dal chantun Giura en il district Franches-Montagnes.
Jenaz
Jenaz (rumantsch Gianatsch, antiquà; rumantsch vegl tar Chiampell Janatsch e Lgünaz) è ina vischnanca politica en il en Svizra. Ella sa chatta en in circul cun il medem num dal district Partenz/Tavau.
Romantica
thumb|220px|Caspar David Friedrich: ‹Der Wanderer über dem Nebelmeer› (1818) La romantica è in’epoca istoric-culturala ch’ha durà da la fin dal 18avel tschientaner fin viaden en il 19avel tschientaner e ch’è s’exprimida surtut sin ils champs da l’art figurativ, da la litteratura e da la musica. Entaifer la litteratura da la romantica (ca. 1795–1848) differenziesch ins – surtut en Germania – tranter la romantica tempriva u romantica pli veglia (fin il 1804), la romantica pli giuvna (fin il 1815) e la romantica tardiva (fin il 1848). En la pictura ha la romantica tardiva durà fin la fin dal 19avel tschientaner, en la musica fin l’entschatta dal 20avel tschientaner (Gustav Mahler, Richard Strauss). Quest artitgel da survista sa deditgescha surtut als tratgs generals da l’epoca ed approfundescha aspects da la litteratura cun dar in sguard spezial a la romantica tudestga.
Etimologia
Etimologicamain deriva il term da lingua romana e sa referiva a texts ch’eran scrits en la lingua dal pievel dals pajais romans. Quels stevan en cuntrast cun ils texts scrits en la lingua latina ch’eran usitads uschiglio. Da lingua romana è sa sviluppà en il franzos il term ‹roman› (sco gener litterar). ‹Romantic› signifitgava pia a l’entschatta ‹sco en in roman›. En quest senn è la noziun er vegnida duvrada a l’entschatta da Friedrich Schlegel, il qual ha marcà il diever modern dal pled.
Il maletg da sasez dals romantichers
‹Romantica› signifitgava en il senn da Friedrich Schlegel da volver il dies a l’antica ed als models classics. Quai vul dir ch’ils auturs che vegnan subsummads sut la noziun ‹romantica› emprovan da scuvrir e d’avrir a sasezs lur temas or da l’atgna cultura ed istorgia e betg sa referind a las furmas classicas. Or da la perspectiva istorica explitgescha quai er la predilecziun d’ina moda da scriver fragmentara dal temp da la romantica. Da s’orientar pli ferm vers l’atgna cultura ha a medem temp muntà da sa deditgar pli intensivamain al mund da las ditgas e raquints mitics dal temp medieval.
Per l’istorgia da la poetica e da l’estetica è d’impurtanza la nova chapientscha da la productivitad da l’artist, la quala surtut Novalis e Friedrich Schlegel han sviluppà. Novalis ha transferì l’idea da la productivitad dal spiert da la filosofia da Kant e da Fichte sin il champ da l’estetica e scriva: «Nus savain be insatge che nus essan buns d’exprimer, vul dir da far. Pli finì e multifar che nus essan buns da producir insatge, e meglier che nus savain quai...» En quest senn definescha Novalis er curt e bun il term ‹art›: «Art – l’abilitad da producir insatge a moda decidida e libra (...).» Quai munta la naschientscha d’ina nova estetica dal producir che remplazza quella da l’imitar. «Tenor Novalis èsi ‹be il spiert› che ‹poetisescha› ils objects. L’artist sez, betg la natira producescha quai che vegn resentì sco bel.»
Ils represchentants da la classica che s’orientava a l’antica èn per part sa sentids attatgads massivamain en las periodicas dals romantichers. Da lur vart han els giuditgà il romantic sco fantastic u er sco malsaun – quest ultim però en emprima lingia cun reguard a la romantica franzosa. En general ston ils terms ‹classica› e ‹romantica› er vegnids chapids sco attribuziuns posteriuras: Ils represchentants da la classica n’han betg resguardà sasezs sco ‹classichers›, sa sentivan però obligads ad ideals respectivamain idealisaziuns classicas. Medemamain han ils romantichers vis en la ‹poesia romantica› ina finamira che na vegnia betg exnum realisada d’els sezs.
Il term ‹romantic› en il diever odiern
En il diever linguistic general designeschan ils terms ‹romantica› e ‹romantic› oz per ordinari in stadi sentimental, magari er collià cun brama. Tipicas èn cumbinaziuns da pleds sco ‹muments romantics› u ‹ina cuntrada romantica›. Per ‹in’affera romantica› è er vegnì en diever il term ‹romanza› che designava oriundamain il gener litterar romanza. Er en quest pled sa manifestescha la transfurmaziun da l’idea romantica da l’epoca istorica en il mund dad oz.
Origins
L’industrialisaziun ha manà a grondas midadas socialas, il nov mund da maschinas ad urbarisaziun e fugia da la champagna – il mund da pli baud, cun il qual vegniva colliada ina tscherta privadientscha (sugerida), sa chattava ord vista dals romantichers en plaina dissoluziun. Suenter las Decisiuns da Karlsbad (1819) e pervi da lur orientaziun plitost individualistica èn ils romantichers mitschads en lur mund dal Biedermeier, segnà da melanconia e d’in ambient fantastic, irreal e simpel; a moda escapistica è ina gronda part dad els sa retratga da la vita sociala u è sa deditgada ad in’idilla da citad pitschna.
La romantica sa lascha deducir da duas direcziun litteraras ch’eran popularas da quel temp:
thumb|180px|William Blake: ‹Songs of Innocence and Experience› (1794) L’emprim sto vegnir rendì attent a sias ragischs englaisas. In impurtant pass ha furmà qua la scuverta da la cuntrada pittoresca, sco che l’ha accentuà Joseph Addison en ses famus essai ‹Imagination› ch’è cumparì en la revista ‹Spectator›. Da las premissas da la romantica ha fatg part la poesia da notg e da fossas dals Englais a partir dal 1740 ed er il gothic revival. Questa rescuverta da la gotica e dal temp medieval è l’emprim sa manifestada en l’orticultura, pli tard er en la litteratura. Ina figura centrala furma en quest connex Horace Walpole. Il 1747 ha el cumenzà a transfurmar sia residenza da champagna a la Temsa en ina claustra-chastè neogotica ed ha scrit il 1764 il roman da snuizis ‹The Castle of Otranto›. Tant en l’Engalterra sco er en Germania eran ils romans da snuizis ordvart en moda durant la segunda mesadad dal 18avel tschientaner. Quels s’orientavan al temp passà e stimulavan la fantasia; lur motivs centrals eran savens spierts, chavaliers e chastels striunads e mez scrudads.
Da l’autra vart sto vegnir resguardà il moviment litterar dal Sturm und Drang, il qual è vegnì purtà vers la fin dal 18avel tschientaner da blers litterats dal territori da lingua tudestga. Entant che romans da snuizi vegnan plitost attribuids a la litteratura triviala, eran las ovras dal Sturm und Drang – represchentadas tranter auter tras il roman da brevs ‹Die Leiden des jungen Werther› da Johann Wolfgang Goethe e dal drama ‹Die Räuber› da Friedrich Schiller – situadas sin in pli aut nivel litterar. Impurtantas persunalitads da la romantica tudestga tempriva, che vegn surtut situada a Jena, han furmà Schlegel, Novalis e Ludwig Tieck.
In impuls decisiv è sortì dal cudesch da Friedrich Schleiermacher ‹Über die Religion. Reden an die Gebildeten unter ihren Verächtern› ch’ha dà als romantichers novs impuls religius. Friedrich Schlegel ha scrit il 1798: «Il giavisch revoluziunar da realisar il reginavel da Dieu (...) stat al cumenzament da l’istorgia moderna.» Questa frasa iniziescha ina nova estetica d’orientaziun religiusa ch’ha influenzà dapi la romantica betg mo la litteratura, mabain er la pictura – per exempel en furma da l’art dals Nazarens – e l’estetica musicala en il stil da Richard Wagner.
Ils temas fundamentals da la romantica èn il sentiment, la passiun, l’individualitad e l’atgna experientscha sco er l’olma, surtut quella turmentada. La romantica è sa furmada sco reacziun sin il monopol da la filosofia da l’illuminissem orientada vers la raschun e sin la severitad dal classicissem inspirà da l’antica. En il center stattan sentiments sco brama e misteri. Sco cuntraposiziun al raziunalissem ed optimissem da l’illuminissem orientà vers l’avegnir vegn recurrì a l’individual e numinus. Quests segns distinctivs èn caracteristics per l’art romantic e per la tenuta envers la vita correspundenta.
Derasaziun
La fin dal 18avel tschientaner, suenter in’èra relativamain paschaivla ch’aveva schlià blers conflicts cun meds diplomatics, han las consequenzas da la Revoluziun franzosa surtratg l’Europa cun guerras. Uss eran dumandads eroxs – sco Napoleun en Frantscha, admiral Nelson en l’Engalterra, general Kutusow en Russia u il feldmarschal general Blüchen en la Prussia –, e giavischs romantics han incità la fantasia. Sco ulteriur factur è da numnar la furmaziun generala dals burgais ch’era s’augmentada e che preparava la via per l’art e la litteratura. Il svilup economic dal temp avant e suenter ils embrugls da guerra ha manà a dapli bainstanza e pussibilità als burgais da cumprar cudeschs, instruments da musica e da frequentar il teater e la sala da concert.
Sco reacziun sin quest svilup e sin quest’emancipaziun è l’aristocrazia sa serrada envers las novas furmas e tendenzas socialas. I dat en egl ch’ins na chatta en il 19avel tschientaner strusch pli aristocrats tranter ils scripturs e filosofs, entant che quels avevan dominà questa domena en il 18avel tschientaner.
Meds stilistics e segns distinctivs
thumb|180px|‹Frühlingsnacht› or dal ‹Liederkreis› da Robert Schumann (1842)
Psica
Il subconscient da la psica umana vegn vivì e represchentà. A quel vegn fatg allusiun tar ils lecturs, auditurs e contempladers cun agid da divers meds stilistics. I sa sviluppan ovras che collian differentas spartas d’art, sco per exempel la sonorisaziun da poesias da Heinrich Heine tras Robert Schumann u la colliaziun da litteratura e musica tar Gustav Mahler e Richard Wagner.
Maschaida dals geners
Ni la furma ni il cuntegn èn determinads. I vegnan maschadads chanzuns, raquints, paraulas e poesias e colliads poesia, scienza e filosofia.
Poesia universala progressiva
Sco teoreticher e criticher litterar ha Friedrich Schlegel furmà entaifer la romantica il term da la ‹poesia universala progressiva› (Fragment d’Athenaeum nr. 116). En la litteratura na duevan betg pli valair – sco dal temp da la classica – tscherts schemas determinads per la creaziun d’ina ovra litterara; il cuntrari vegniva l’artist resguardà sco scheni liber ed independent. La poetica tenor reglas e la pretensiun aristotelica ch’il spazi, il temp e l’acziun hajan da furmar in’unitad daventan adina main impurtantas; il roman è daventà la plazza da gieu individuala da l’autur. Tenor Schlegel era la finamira da represchentar a moda colliada la filosofia, la prosa, la poesia, la schenialitad e la critica. Or da questas novas constellaziuns è resultà in caracter fragmentar cun unitads d’acziun nunfinidas. Schlegel vuleva accentuar uschia il process da creaziun da l’ovra ed era da l’avis ch’il stadi nunfinì d’in text suondia l’arbitrariadad e libertad da l’autur.
Ironia romantica
L’autur stat sur si’ovra. Atmosferas, maletgs u istorgias ch’el ha manà natiers, po el destruir d’in mument a l’auter u als transfurmar a moda surumana.
Brama
L’object da la brama romantica è l’absolut, en il senn d’in stadi en il qual l’alienaziun è schliada. Rousseau aveva descrit quel pli baud sco ‹stadi natiral› (état naturel), il qual correspunda ad ina chapientscha dal mund e relaziun envers il mund nunreflectada, ‹naiva›. Per l’uman modern è quest stadi però daventà nuncuntanschibel ed er l’art che sa basa sin reflexiun n’è betg bun d’al represchentar a moda adequata. Mintg’emprova d’al vulair tschiffar sto far naufragi. L’ovra d’art romantica, che duaja cuntegnair si’atgna critica, è be buna da satisfar a quest’enconuschientscha cun far ir en nagut sasezza a moda ironica e far resortir l’engion da l’atgna apparientscha. Cun auters pleds: ses object da represchentaziun central è ina brama, da la quala la finamira n’è betg enconuschenta e la quala na sa lascha nunpussaivel tschiffar. Cun quest paradoxon sto l’art pudair viver sch’el vul ademplir si’incumbensa.
Tradiziun e temp medieval
Durant la romantica vegnan edidas per l’emprima giada collecziuns d’uschenumnada poesia populara. Enconuschents exempels da l’intschess tudestg furman las paraulas da Grimm u la rimnada da chanzuns ‹Des Knaben Wunderhorn›. Ma gia curt suenter che quellas èn cumparidas, è vegnida crititgada l’elavuraziun litterara, pia quasi il tractament posteriur dal material popular tras ils editurs. Quels avevan laschà lunsch davos els lur rolla sco cronists, uschia che las collecziuns da texts sa chattan pli datiers da las paraulas d’autur e da la lirica da lur contemporans che quai ch’igl era atgnamain intendì.
Il temp medieval valeva sco ideal ed è vegnì glorifitgà. L’art e l’architectura da quest’epoca vegnan stimads, tgirads e rimnads; las mendas ed ils abus percunter tschessentads. Igl èn schizunt vegnidas fundadas lias da chavaliers tenor l’exempel medieval.
Motivs e simbols da la romantica
La romantica enconuscha divers motivs e simbols caracteristics.
Desideri ed amur
thumb|160px|Novalis, purtret dal 1799 Sco simbol central da la romantica vala la Flur blaua (Blaue Blume). En ses roman fragmentar ‹Heinrich von Ofterdingen› dovra Novalis quella sco simbol per la brama, per aspirar l’infinit sco er per la sinergia, vul dir l’uniun da las percepziuns sensitivas e dals nivels d’enconuschientscha spiertala. Ricarda Huch ha scrit pli tard: «La flur blaua è quai che mintgin tschertga senza esser conscient da quai – saja quai Dieu, la perpetnadad u l’amur.»
Er il motiv da la notg era fitg derasà en la romantica, represchentava el gea fitg bain l’uniun da las impressiuns sensualas che vegniva propagada dals romantichers (cf. p.ex. l’enconuschenta poesia ‹Mondnacht› dad Eichendorff u la poesia ‹Ritt im Mondschein› dad Achim von Arnim, nua ch’il motiv da la notg sa collia cun quel da l’amur).
En il context dals motivs numnads tutga er l’affecziun envers la natira (bain chapì en furma idealisada). Ins cumpareglia per exempel la poesia ‹Nacht und Winter› dad Adelbert von Chamisso, en la quala il jau vesa reflectads ses sentiments en la natira.
Il somber e numinus
Il motiv dal spievel tutga a medem temp tar in ulteriur circul da motivs da l’epoca, numnadamain quel dal somber e numinus. A quest champ è surtut sa deditgà E.T.A. Hoffmann. Ma er las collecziuns da paraulas popularas e ditgas dals frars Grimm èn da situar en quest context (cf. p.ex. Alvetta). E.T.A. Hoffmann ha ultra da quai fatg diever dal motiv dal dubel ch’è medemamain popular da quel temp (cf. ‹Elixiere des Teufels›, 1815).
Lieus d’acziun èn en la romantica savens santeris, ruinas (romantica da snuizis resp. romantica naira) u veglias turs, guauds stgirs, palids, l’intern d’ina muntogna u taunas sco er autras cuntradas natiralas. Quai che vegn represchentà ha savens in caracter magic, surnatiral u fabulus. Tenor il tractat ‹Das Unheimliche› da Sigmund Freud (1919) è tut quai che para somber e sul collià cun ina malsegirezza da giuditgar. Tut tenor sa lascha quest targlinar applitgar sin las figuras en l’ovra poetica u sin il cumportament receptiv dal lectur u auditur en vista als elements en la represchentaziun che fan tema. En il ciclus d’operas ‹Der Ring des Nibelungen› da Richard Wagner chattan quests aspects in’expressiun musicala spezialmain ferma.
Motivs politics: fugia dal mund, naziunalissem e critica sociala
Tipic per ils romantichers era atgnamain da volver il dies als eveniments contemporans, quai che s’exprimiva cun fugir dal mund, sa retrair en il privat e s’orientar vers il passà.
Da l’autra vart èn ils romantichers vegnids influenzads da las tendenzas naziunalisticas ch’èn sa svegliadas a medem temp. Quai ch’ha collià ils dus moviments è stada la veneraziun ed idealisaziun dal temp medieval tudestg e – surtut en la romantica naziunala – la tschertga suenter in’identitad da la cuminanza sociala che vegniva chapida sco naziun.
Entaifer la romantica tudestga ha Heinrich Heine in pau ina posiziun speziala. Quai che s’exprimiva tar auters be a moda vaga è s’accentuà tar el ad ina critica sociala explicita areguard las relaziuns en il territori tudestg, e quai surtut en ‹Deutschland. Ein Wintermärchen›.
Cumparegliaziun tranter classica e romantica
La romantica
Scripturs da la romantica en l’Europa e l’America dal Nord
La romantica è sa sviluppada ad in moviment spiertal ch’ha tschiffà tut ils pajais da l’Europa e l’America dal Nord. Ella ha influenzà la filosofia, la poesia ed ils arts, la religiun, la scienza la politica e la societad.
Ulteriurs pajais
Italia
Spagna
Tschechia
Ucraina
Finlanda
Svezia
Serbia
La romantica tudestga
La romantica tudestga, da la quala l’origin vegn surtut localisà a Jena, ha influenzà a partir da ca. 1800 la litteratura e pli tard er la pictura ed estetica musicala en Germania; per part vegn la romantica tudestga er considerada sco origin d’in moviment ch’è sa derasà en tut l’Europa.
Consideraziuns generalas
La fin da l’onn 1797 è Tieck sa scuntrà l’emprima giada cun Schlegel. Ils onns 1799–1800 è el sa trategnì a Jena, nua ch’el ha gì contact cun ils dus frars Schlegel, Novalis, Clemens Brentano, Johann Gottlieb Fichte e Friedrich Wilhelm Joseph Schelling. Per las teorias da Schlegel dueva Tieck furnir ils exempels litterars (e viceversa).
Ils poets da la classica da Weimar e dal Sturm und Drang sco er da l’illuminissem en general avevan dà a sasez l’incumbensa d’educar il pievel tras la litteratura. Ils poets da la romantica percunter han empruvà da guarir il stgarp che gieva tras il mund ed uschia tras mintga individi. Els resguardavan sasezs sco sacerdots-poets che faschevan diever da l’art per quest process da guariziun. Quai s’exprima per exempel en l’enconuschent citad dad Eichendorff: «Die Welt hebt an zu singen / Triffst Du nur das Zauberwort».
Ils romantichers èn sa stentads da tschertgar il mund pers en ovras da ‹l’uffanza da l’umanitad›, pia en paraulas e ditgas, en chanzuns popularas ed en il misticissem dal temp medieval; l’urden social da quel, basà sin ils stans e la fai han els idealisà per lur intents. Cun il medem intent han els er tschertgà impuls en pajais exotics. I suonda ina survista tabellara da las trais fasas da la romantica tudestga:
Filosofs
Fichte è sa fundà directamain sin Immanuel Kant ed è sa deditgà ad ina teoria da l’enconuschientscha, en la quala il jau stat en il center. Quest jau, vul dir la persunalitad umana creativa, stgaffescha a sasez cun agid da la fantasia creativa il betg jau, vul dir il mund exteriur, dal qual el s’occupa tenor ils princips da la morala. Quest betg jau n’è pia betg insatge ester, mabain ina creaziun dal jau!
Schelling suonda a moda critica las expectoraziuns da Fichte areguard la teoria da la scienza. La natira ed il spiert furman in’unitad; ellas èn la revelaziun dal medem princip, da l’‹olma dal mund›. Tut quai che sa chatta en il mund è animà. L’art è la cumposiziun la pli elevada da tut il terrester.
Savair e crair, scienza ed art, filosofia e religiun furman per ils romantichers in’unitad (cf. il term da la poesia universala). Tenor Schleiermacher sa lascha la religiun definir sco l’uniun tranter il singul e l’infinit.
Teoretichers
August Wilhelm Schlegel ha tegnì prelecziuns e fatg translaziuns. Ensemen cun sia dunna Caroline (pli tard: Schelling) e Ludwig Tieck ha el tranter auter translatà Shakespeare en tudestg.
Tenor Friedrich Schlegel creescha il poet cun agid da la fantasia ovras artisticas (in’abilitad innata che mintga uman posseda s’eleva al ‹scheni›). En medema moda sco ch’il jau stgaffescha in betg jau munta la lavur dal poet da transfurmar il spiert en maletgs poetics: l’emprim act da la fantasia poetica è da crear objects e cuntegns; il segund act è quel da schliar quels en allegorias e maletgs. En quest senn interpretescha il poet da nov il mund. E quai ch’el ha sez creà, po el puspè destruir da tut temp (destrucziun d’ina illusiun ch’è vegnida creada ordavant = l’ironia romantica).
Romantica da Heidelberg
thumb|230px|‹Des Knaben Wunderhorn›, vol. III dal 1808 Romantica da Heidelberg è il num per ina gruppaziun d’auturs da la romantica ch’èn intgins onns pli giuvens ch’ils represchentants da la romantica da Jena (datas da naschientscha enturn il 1780; auturs da la romantica da Jena enturn il 1770). Ils represchentants principals furman Achim von Arnim e Clemens Brentano. La romantica da Heidelberg sa basa sin il concept teoretic da la romantica da Jena e sa referescha a moda critica a las ovras litteraras da quella. In num alternativ furma ‹romantica pli giuvna›; strusch pli duvrà vegn percunter il term Hochromantik (‹romantica classica›) ch’è vegnì introducì pir en il 20avel tschientaner (e dal qual igl è per part vegnì fatg maldiever tras il naziunalsocialissem).
Istorgia
Il term ‹Romantica da Heidelberg› deriva dal fatg che plirs auturs che sa laschan attribuir a la romantica èn sa trategnids tranter il 1804 ed il 1809 en la citad universitara da Heidelberg. Achim von Arnim e Clemens Brentano han lavurà là vi da lur ediziun da ‹Des Knaben Wunderhorn› ed han edì la ‹Zeitung für Einsiedler›. A medem temp ha instruì là in temp Joseph Görres, il qual ha scrit durant ses segiurn il tractat ‹Die deutschen Volksbücher› e concepì sia ‹Mythengeschichte der asiatischen Welt›. Sco filolog classic instruiva Friedrich Creuzer, il qual ha publitgà ils medems onns sia lavur davart la mitologia greca. Sco students sa trategnevan ils frars Joseph e Wilhelm von Eichendorff a Heidelberg; quels èn s’associads cun Otto von Loeben, ma n’han tgirà nagin contact cun Arnim e Brentano. Er il liricher da Tübingen Friedrich Hölderlin ha passentà da quel temp blers onns productivs a Heidelberg.
Ultra da quai vegnan attribuids a la romantica da Heidelberg intgins auturs che na sa trategnevan betg directamain en la citad, ma che stevan en stretg contact cun ils scripturs che vivevan là, uschia per exempel ils frars Grimm, Karoline von Günderrode e Bettina von Arnim. Sco collectiv vegn er duvrada per tut las persunas numnadas la noziun ‹Circul da Heidelberg›.
In interess tut spezial han sveglià las numerusas cuntraversas publicisticas cun auturs da generaziuns pli veglias (surtut cun Johann Heinrich Voss) ch’han defendì envers ils auturs romantics la norma dal classicissem.
Programmatica
La perscrutaziun pli veglia era da l’avis che las stentas a favur da las veglias tradiziuns entaifer la litteratura tudestga hajan fatg sviluppar ina schientscha naziunala spezialmain exprimida. Sco quai che perscrutaziuns pli novas mussan, na sa lascha questa tesa tuttavia betg applitgar sin tut ils romantichers pli giuvens.
Romantica tardiva
thumb|160px|Statua dad E.T.A. Hoffmann e ses giat a Bamberg Entaifer la litteratura designescha la romantica tardiva l’epoca tranter il 1815 ed il 1848 (entant che quella tanscha en la pictura fin la fin dal 19avel ed en la musica fin l’entschatta dal 20avel tschientaner). Centers da la romantica tardiva han furmà Berlin, Vienna, Nürnberg, Karlsberg e Heidelberg.
Auturs e segns caracteristics da l’epoca
Tar ils segns caracteristics da la romantica tardiva tutgan:
Ils geners preferids da la romantica tardiva èn stads paraulas, romans e novellas.
Influenzas ed effects da la romantica
Pli tard è per part vegnì reproschà a la romantica – e dal reminent er a la classica – d’avair tractà l’art sco in mund parallel isolà dal mund real e munì cun in’aura metafisica u religiusa. Da quai resulta alura il realissem sco cuntramoviment che stat cun omadus pes sin terra.
Malgrà tutta critica ha la romantica influenzà sco moviment spiertal cumplessiv l’istorgia culturala da l’Europa a moda ordvart multifara. Per part è quest’influenza sa manifestada en furma da moviments socials che tanschan fin lunsch viaden en il 20avel tschientaner e sa lascha cumprovar sin tscherts secturs fin il di dad oz. L’influenza da la romantica sin la societad moderna è tendida e vegn savens giuditgada a moda cuntraversa. Cun raschun remartga Rüdiger Safranski: «Il romantic fa part d’ina cultura viventa, ma politica romantica è privlusa. Per la romantica, la quala furma ina cuntinuaziun da la religiun cun meds estetics, vala il medem sco per la religiun: Ella sto resister a la tentaziun d’aspirar la pussanza politica. ‹La fantasia a la pussanza!› – quai n’è bain tuttina betg stà in’uschè bun’idea.»
Neoromantica e simbolissem
Segnads da la romantica èn er il moviment da la giuventetgna ed il simbolissem ch’èn sa furmads a l’entschatta dal 20avel tschientaner. L’epoca litterara e d’art da quel temp vegn er numnada neoromantica.
Scena da gothic
Ils onns 1980 è sa furmada la scena da musica da gothic che vesa sasezza medemamain en la tradiziun da la romantica, quai che sa manifestescha er en ils texts da las chanzuns.
Club da Ballape Lai-Valbella
Igl Club da Ballape Lai-Valbella (tud.: FC Lenzerheide Valbella) è en club da ballape aint igl Grischun central.
Igl 3. da favrer 1968 è igl club gnia fundo ainten l'ustareia Alter Schyn a Lain, ma anc sot igl nom Club da Ballape Vaz (tud.: FC Obervaz). Igl nom è nia mido 1981. igl vign detg tg'ins leva fundar en club da boxar. Ma perchegl tg'ins veva betg gants da boxar ò'ins fatg ordlonder en club da ballape, perchegl tg'els vevan avonda ballas.
Las fegnameiras digl club è betg igl succes sportal, mabagn amicizia ed spiert da gruppa. Gist tigls unfants vardan els sen chegl tg'igl vala daple tgi da gudagner. Igl club amprova da sa tigneir ved'igl codex da sa cumportar dalla UEFA.
Oz ò igl club 4 diversas squadras. Igl juniors E (3. e 4. classa), igls juniors (D 5. e 6. classa), igls juniors B (9. e 10. classa) ed la amprema equipa.
Minusio
Minusio è ina vischnanca politica svizra da 6'927 abitants dal chantun Tessin. Ella sa chatta en il circul Navegna dal district da Locarno, a la riva dal Lago Maggiore.
Geografia
La vischnanca da Minusio (tudestg, istoric: Maniss) sa chatta sin il Lago Maggiore a 193 m.s.m e davant da Locarno. Las vischnancas cunfiantas èn Avegno, Brione-sopra-Minusio, Locarno, Magadino, Muralto, Orselina, Piazzogna, Tenero-Contra e Vira (Gambarogno). Il punct il pli aut da la vischnanca è la Cima di Trosa (1869 m.s.m). Il punct il pli bass da la vischnanca è il Lago Maggiore.
Trais Plaivs
thumb|Charta istorica da las [[Republica da las Trais Lias|Trais Lias]]
Trais Plaivs (talian Tre Pievi) numn'ins ina cuntrada istorica che consistiva da las trais plaivs da Dongo, Gravedona e Sorico al Lai da Com superiur.
Dapi il temp medieval tard appartegneva il territori a la citad-stadi da Com ed è passà l'onn 1335 ensemen cun quella al Ducadi da Milaun. Las Trais Plaivs èn sa suttamessas l'onn 1512 a la regenza da las Trais Lias suenter che quellas han conquistà Clavenna, la Vuclina e Buorm dal Ducadi da Milaun. Las Trais Plaivs èn vegnidas administradas dad in podestat ch'è vegnì convocà spezialmain per ellas.
Suenter la disfatga da las truppas confederadas en la battaglia da Marignano l'onn 1515 èn las Trais Plaivs sa decleradas puspè sco part dal Ducadi da Milaun. Las Trais Lias n'han betg reconuschì questa decisiun ed han occupà il territori danovamain, n'han dentant betg pudì s'installar en la part meridiunala enturn a Dongo ed il chastè da Müsch. Perquai che il territori na vegn betg menziunà en la «Pasch perpetna» tranter la Frantscha e la Confederaziun, pretendeva il retg franzos en sia funcziun sco duca da Milaun dapi l'onn 1519 la restituziun dal territori dals Grischuns. Cur che la refurmaziun entschaveva a sa derasar en las Trais Lias, ha il prefect da Müsch nizzegià quai sco chaschun per occupar en in culp da surpraisa Sorico e Gravedona e spezialmain la zona da grond'impurtanza strategica tar la sbuccada dal flum Adda en il Lai da Com.
Perquai che ils chantuns catolics han refusà da gidar a las Trais Lias en quel conflict enconuschent sco Guerra da Müsch, han las Lias l'onn 1526 stuì renunziar definitivamain a las Trais Plaivs. Dapi lura ha il territori partì il destin dal Ducadi da Milaun.